[image: ]


[bookmark: _Hlk126490308]Поштоване колегинице и колеге,

Удружење фолклориста Србије, Универзитетска библиотека „Светозар Марковић” у Београду, Институт за књижевност и уметност у Београду, Научно-образовно културни центар „Вук Караџић“ у Тршићу и Центар за културу „Вук Караџић” у Лозници имају част да Вас позову да учествујете у раду Међународне научне конференције Савремена српска фолклористика 17, која ће бити одржана у Тршићу, од 2. до 4. октобра 2026. године.

Теме
1) Хибридност у фолклору
Ова тема има за циљ да окупи истраживаче различитих дисциплина заинтересоване за проучавање фолклора у условима културне динамике, интеркултуралних сусрета и савремених медијских и друштвених промена. Хибридност у фолклору је широк концепт, који се може односити на мешање и прожимање различитих културних, жанровских, дискурзивних и симболичких елемената, при чему се стварају нови облици и значења. Може се манифестовати на нивоу жанрова, ликова, мотива, језика или начина преношења порука у различитим врстама фолклорног израза – вербалног, музичког, плесног итд.
У теорију књижевности и теорију културе овај појам/концепт увео је Бахтин, а преузео га је из лингвистике и природних наука. Полазећи од Бахтинових теорија дијалогичности, хетероглосије и карневалског, фолклор се може разумети као простор у коме се различити гласови, праксе и традиције непрестано прожимају и преобликују. Хибридност се у том контексту може схватити као иманентно својство фолклорних творевина, које се развијају кроз дијалог између „високог” и „ниског”, локалног и глобалног, традиционалног и савременог. Теоријске основе нуди и концепт културне хибридности, коју Питер Берк схвата као процес културног сусрета и мешања, указујући на историјску условљеност и продуктивност хибридних облика. Могућа поља истраживања обухватају књиге за народ, сановнике, уџбенике, али и на укрштање текста и аудио-визуелних елемената у савременом фолклору. У контексту ових теорија, фолклор посматрамо као простор у коме се културне границе не само прелазе већ и активно преиспитују и редефинишу.
Последњих деценија у домену теорије културе доминира дефиниција коју даје Хоми Баба, у којој хибридност представља главну карактеристику (пост)колонијалних идентитета, залазећи у питања транскултурализма, мултукултурализма и транснационализма. Концепти „трећег простора”, мимикрије и амбивалентности могли би бити примењени и на фолклорне облике. Ови увиди могу бити од значаја за анализу фолклора у контекстима миграција, дијаспора, постсоцијалистичких и постимперијалних културних простора, као и за питања реартикулације идентитета. 
Тревор Бланк хибридизацију фолклорне културе препознаје у појави нових медија, чиме се отварају нова поља проучавања, док теорија о постхуманом фолклору (Т. Томпсон) указујe на нељудске актере као учеснике у фолклорној комуникацији. Ови приступи омогућавају преиспитивање појма хибридности у условима дигиталне културе и глобалних комуникацијских токова.
Осим уклапања у наведене теоријске оквире, фолклор као област проучавања пружа могућност за шире и флексибилније схватање појма хибридности, с обзиром на то да обухвата различите облике културног прожимања, трансформације и континуитета. Хибридност у фолклору може обухватати и проучавање антропозооморфних и других хибридних бића, чиме се могуће поље истраживања шири и на митологију, религију и студије културе, а истовремено се приближава актуалним зоофолклористичким истраживањима и животињском обрту. Имајући у виду тренутну политичку и економску ситуацију на глобалном нивоу, може се приметити да се прелазни, односно хибридни облици вернакуларног израза интензивно јављају у временима кризе, како показују досадашња истраживања. Хибридност се као концепт може препознати и у методологији или употреби одређених ресурса, почев од позиције истраживача, преко дигиталне етнографије до употребе нових алата у различитим фазама истраживачког процеса (нпр. базираних на вештачкој интелигенцији).
2) Фолклор материјалне културе
Овај тематски блок замишљен је као прилика да се размотре савремени теоријски и методолошки приступи фолклору материјалне културе, полазећи од схватања да су материјалне праксе саставни део фолклорних процеса и кључни носиоци културних значења, идентитета и друштвених односа. У оквиру некадашње поделе на вербални фолклор, обичајни фолклор и материјални фолклор, дисциплинарна пажња била је претежно усмерена на истраживање фолклора као вида вербалне уметности. Данас се материјалне и нематеријалне димензије фолклора посматрају као нераздвојиве, будући да материјални фолклор готово увек делује у спрези са вербалним и обичајним фолклором. Немогуће га је раздвојити од перформативних и наративних аспеката фолклора, јер је део свакодневног живота и повезан са свим димензијама људског искуства – радом, потрошњом, креативношћу и емоцијама. У најкраћем, материјални фолклор сагледава се као скуп вернакуларних пракси кроз које се културно знање материјализује и преноси, односно као скуп пракси и значења који се артикулишу кроз предмете, њихову употребу, циркулацију и симболичку вредност у свакодневном животу одређене заједнице/фолклорне групе. Материјални фолклор подразумева процесуални и контекстуални приступ у којем фокус није на предмету као готовој форми, већ на праксама његове израде, употребе, прилагођавања, циркулације и тумачења, као и на процесу неформалног преношења знања, комуникације и креативности. Предмети немају само функционалну вредност већ се за њих везују приче и културне вредности. Предмети се сагледавају као део друштвених односа и културних пракси – као (пре)носиоци симболичких значења који обликују свакодневно искуство и учествују у конституисању идентитета, сећања и емоција. Поље материјалне културе представља простор интердисциплинарног дијалога, повезујући фолклористику са историјом, антропологијом и студијама културе кроз анализу свакодневних вернакуларних пракси, традиције и неформалног преноса знања.
Тематски блок подстиче излагања посвећена проблематизовању односа материјалног и нематеријалног, ритуалног и свакодневног, као и истраживања која се баве различитим аспектима фолклора материјалне културе, укључујући: занате и рукотворине; текстил, одећу и праксе украшавања; вернакуларну архитектуру и покућство; храну и кулинарске праксе; дечју материјалну културу; меморијалне објекте; предмете из домена фандома и DIY културе; дигитално посредоване облике материјалности и њихове трансформације. Посебно су добродошла излагања која нуде критичко промишљање односа између материјалног фолклора и културног наслеђа, укључујући процесе документовања, прикупљања и музеализације фолклора. Позивамо и ауторе који разматрају порозне границе између фолклорног и популарног, ручно рађеног и индустријског, односно истраживања усмерена на анализу савремених процеса комодификације материјалног фолклора (туризам, фестивали и други видови тржишне циркулације), као и нове облике материјалног фолклора, попут дигитално посредованих пракси у којима се физички и дигитални аспекти међусобно прожимају.
3)  Савремена фолклористика
	У оквирима ове теме предвиђена су представљања актуелних истраживања из свих области фолклористике. 

Програмски одбор

проф. др Ана Банић Грубишић, виша научна сарадница, Институт за етнологију и антропологију / ванредна професорка, Одељење за етнологију и антропологију, Филозофски факултет Универзитета у Београду, Београд, Србија
др Бранко Бановић, виши научни сарадник, Етнографски институт САНУ, Београд, Србија
др Елена Барбулеску, научна саветница, Фолклорни архив Румунског академског института, Универзитет Бабеш Бољај у Клуж-Напоки, Клуж-Напока, Румунија
проф. др Маргарет Бајсингер, редовна професорка / научна саветница, Одељење словенских језика и књижевности, Универзитет Принстон, Њу Џерзи, Сједињене америчке државе
проф. др Данијела Велимировић, ванредна професорка, Филозофски факултет Универзитета у Београду, Београд, Србија
проф. др Моника Вожњак, ванредна професорка, Институт за европске, америчке и интеркултуралне студије Сапиенца универзитета у Риму, Рим, Италија
академик Јелена Јовановић, научна саветница, Музиколошки институт САНУ, Београд, Србија
проф. др Галина Кабакова, ванредна професорка, Универзитет Сорбона, Париз, Француска / истраживачица, Институт за студије славистике при Руској академији наука, Москва, Русија
др Сања Лазаревић Радак, научна саветница, Институт за политичке студије, Београд, Србија
др Лиси Лајнесте, научна саветница, Естонски књижевни музеј, Талин, Естонија
[bookmark: _GoBack]проф. др Ана Лулева, редовна професорка, Институт за етнологију и  фолклористику с Етнографским музејем, Софија, Бугарска 
проф. др Тео Медер, професор емеритус, Универзитет у Гронигену, Грониген / научни саветник, Мертенс Институт, Амстердам, Холандија
др Марина Младеновић Митровић, научна сарадница, Институт за књижевност и уметност у Београду, Београд
проф. др Валентина Питулић, редовна професорка, Филозофски факултет Универзитета у Приштини (са привременим седиштем у Косовској Митровици), Косовска Митровица, Србија
проф. др Данијела Поповић Николић, редовна професорка, Филозофски факултет Универзитета у Нишу, Ниш, Србија
проф. др Немања Радуловић, редовни професор, Филолошки факултет Универзитета у Београду, Београд, Србија
др Светлана Шеатовић, научна саветница, Институт за књижевност и уметност у Београду, Београд, Србија
др Марјета Писк, научна сарадница, Институт за етномузикологију, Научноистраживачки центар Словеначке академије наука и уметности, Љубљана, Словенија

Организациони одбор

др Ана Банић Грубишић, Филозофски факултет Универзитета у Београду
мср Марија Брашанац, докторанд  Филозофског факултета Универзитета у Београду
мср Милица Вученовић, докторанд  Филозофског факултета Универзитета у Београду
проф. др Александар Јерков, Универзитетска библиотека „Светозар Марковић”, Београд
др Марина Младеновић Митровић, Институт за књижевност и уметност, Београд
др Смиљана Ђорђевић Белић, Институт за књижевност и уметност, Београд
Никола  Ненадовић, Научно-образовно културни центар „Вук Караџић”, Тршић
др Светлана Шеатовић, Институт за књижевност и уметност, Београд

Време предвиђено за излагање је 15 минута, а пленарна излагања трају до 45 минута. Дискусија по сваком реферату ограничава се на 5 минута. Радни језици скупа су сви словенски језици и енглески језик. Због међународног карактера скупа предлажемо да се уз излагања припреме и PowerPoint презентације које могу бити на било којем од словенских језика или на енглеском језику. 

Молимо Вас да тему реферата, образложење (до 200 речи) и биографију (до 100 речи) пошаљете најкасније до 1. маја 2026. године на адресу ssfolkloristika17@gmail.com. Образац за пријављивање налази се у прилогу Позивног писма. Потврда учешћа биће Вам достављена до 1. јуна 2026, а Програм међународне научне конференције ССФ 17 до 1. септембра 2026. године.
Рок за слање радова је 1. децембар 2026. године. Реферати са скупа биће штампани у посебном зборнику у првој половини 2027. године.  
У учешће на конференцији укључени су превоз на релацији Београд Тршић (одлазак и повратак), исхрана и смештај. Котизација за научни скуп износи 6000 динара. За чланове Удружења фолклориста Србије који су платили чланарину за текућу годину котизација износи 4000 динара. 


С поштовањем, 

проф. др Данијела Поповић Николић

                                                                   председница Удружења фолклориста Србије

